b'\n_START_ARTICLE_\nComunitatea European\xc4\x83 pentru Ap\xc4\x83rare\n_START_PARAGRAPH_\nComunitatea European\xc4\x83 pentru Ap\xc4\x83rare este solu\xc8\x9bia propus\xc4\x83 \xc3\xaen 1950 de Primul Ministru francez, Ren\xc3\xa9 Pleven ca r\xc4\x83spuns la cererea S.U.A. de re\xc3\xaenarmare a Germaniei Federale cu scopul de a \xc3\xaent\xc4\x83ri ap\xc4\x83rarea Europei de vest \xc3\xaempotriva unui eventual atac sovietic. Planul Pleven, cel care st\xc4\x83tea la baza \xc3\xaenfiin\xc8\x9b\xc4\x83rii Comunit\xc4\x83\xc8\x9bii Europene de Ap\xc4\x83rare, prevedea crearea unei armate europene unice.\n_START_SECTION_\nConjunctura politic\xc4\x83, factorii determinan\xc8\x9bi\n_START_PARAGRAPH_\nR\xc4\x83zboiul din Coreea a fost evenimentul politic care a declan\xc8\x99at discu\xc8\x9biile cu privire la re\xc3\xaenarmarea Germaniei, ap\xc4\x83rarea NATO nemaifiind capabil\xc4\x83 de a garanta siguran\xc8\x9b\xc4\x83 \xc8\x9b\xc4\x83rilor Europei de vest._NEWLINE_Pe data de 25 iunie a izbucnit r\xc4\x83zboiul din Coreea, \xc3\xaen care S.U.A. a intervenit pe baza unui mandat O.N.U.. Acest lucru nu numai c\xc4\x83 a accentuat starea de criza dintre Rusia \xc8\x99i S.U.A.(Razboiul rece) ci a dat na\xc8\x99tere \xc8\x99i unor noi pericole militare. La fel cum Coreea de Sud fusese atacat\xc4\x83 de la nord de Coreea de Nord, Germania Federal\xc4\x83 risca s\xc4\x83 fie atacat\xc4\x83 de la est de Rusia dup\xc4\x83 modelul coreean. \xc3\x8entr-o astfel de situa\xc8\x9bie, aparatul militar american \xc8\x99i NATO nu puteau face fa\xc8\x9b\xc4\x83 unui eventual atac sovietic, re\xc3\xaenarmarea trupelor germane fiind singura modalitate de a \xc3\xaent\xc4\x83ri ap\xc4\x83rarea Europei de Vest. Aceasta dispunea la acel moment de 10 Diviziuni US \xc8\x99i 12 Diviziuni ale statelor membre europene NATO care nu puteau rezista celor 170 de diviziuni sovietice \xc8\x99i a faptului c\xc4\x83 USA nu mai era singurul stat care de\xc8\x9binea bomba atomic\xc4\x83._NEWLINE_\xc3\x8en aceast\xc4\x83 conjunctur\xc4\x83, S.U.A. pune pe lista de discu\xc8\x9bii a conferin\xc8\x9bei mini\xc8\x99trilor de externe subiectul re\xc3\xaenarm\xc4\x83rii Germaniei. Comisia de ap\xc4\x83rare NATO este solicitat\xc4\x83 s\xc4\x83 elaboreze \xc8\x99i s\xc4\x83 prezinte metode prin care Germania s\xc4\x83 poat\xc4\x83 aduce un aport efectiv la ap\xc4\x83rarea Europei de Vest de un evenual pericol sovietic._NEWLINE_Ideea re\xc3\xaenarm\xc4\x83rii Germaniei a provocat un \xc8\x99oc \xc3\xaen Europa dar mai ales \xc3\xaen Fran\xc8\x9ba. \xc3\x8encep\xc3\xa2nd cu 1945 politica extern\xc4\x83 francez\xc4\x83 a avut ca prioritate \xc3\xaempiedicarea Germaniei Federale s\xc4\x83 devin\xc4\x83 o putere militar\xc4\x83. Propunerea american\xc4\x83 a trezit printre populatia francez\xc4\x83 o adevarat\xc4\x83 teama de un nou atac german iar obtinerea unei aprob\xc4\x83ri din partea poporului era imposibil\xc4\x83 cu toate c\xc4\x83 aportul militar al Germaniei la ap\xc4\x83rarea Europei de Vest era esen\xc8\x9bial._NEWLINE_O solu\xc8\x9bie de compromis era integrarea Germaniei \xc3\xaen NATO f\xc4\x83r\xc4\x83 ca acesta s\xc4\x83 de\xc8\x9bin\xc4\x83 conducerea asupra trupelor sale. Fran\xc8\x9ba nu agrea o astfel de idee deoarece, prin supunerea trupelor germane conducerii NATO, Germania Federal\xc4\x83 ie\xc8\x99ea astfel de sub controlul francez \xc8\x99i intra sub puterea de influen\xc8\x9b\xc4\x83 a Americii._NEWLINE_O alt\xc4\x83 solutie avea s\xc4\x83 fie propus\xc4\x83 de Winston Churchill printr-un discurs extraordinar \xc8\x9binut la Londra \xc3\xaen martie 1950. Acesta propunea crearea unei armate europene care s\xc4\x83 fie subordonat\xc4\x83 unui minister de ap\xc4\x83rare european.\n_START_SECTION_\nE\xc8\x99uarea\n_START_PARAGRAPH_\nProiectul a fost ratificat \xc3\xaen Belgia, Germania, Luxemburg \xc8\x99i Olanda. \xc3\x8en Fran\xc8\x9ba a fost retras de pe ordinea de zi a Adun\xc4\x83rii Na\xc8\x9bionale \xc3\xaen august 1954 \xc8\x99i nu avea s\xc4\x83 mai fie vreodata introdus. Transmiterea drepturilor de decizie militar\xc4\x83 unei autorit\xc4\x83\xc8\x9bi suprana\xc8\x9bionale \xc8\x99i tratarea Germaniei ca partener egal au fost motivele aduse de Fran\xc8\x9ba pentru a justifica e\xc8\x99uarea ratificarii._NEWLINE_Corolar la aceast\xc4\x83 Comunitate European\xc4\x83 a Ap\xc4\x83rarii a fost un proiect politic, prezentat \xc3\xaen 1953, prin care se propunea crearea unei Comunit\xc4\x83\xc8\x9bi Europene Politice. Aceast\xc4\x83 structur\xc4\x83 confederativ\xc4\x83 ar fi avut la dispozi\xc8\x9bie un legislativ bicameral, un Consiliu European, Executiv, un Consiliu de Mini\xc8\x99tri \xc8\x99i o Curte de Justi\xc8\x9bie. Comunitatea Politic\xc4\x83 urma s\xc4\x83 aib\xc4\x83 puteri \xc8\x99i responsabilit\xc4\x83\xc8\x9bi extrem de extinse \xc8\x99i urma s\xc4\x83 absoarba Comunitatea European\xc4\x83 a Ap\xc4\x83r\xc4\x83rii. Proiectul nu a devenit \xc3\xaens\xc4\x83 niciodat\xc4\x83 realitate._NEWLINE_Mai mult, falimentul acestui proiect s-a datorat imposibilitatii istorice de a abandona teza functionalista, a procesului gradual de creare a comunitatii. Rezistenta istoriei a stat in spatele acestui proiect cu structura federala sau confederala a unei Comunitati politice europene.'